แย้ม 5 หุ้น โบรกคาด Q1 กำไรแกร่ง ชู SISB โตกว่าเท่าตัว
SAPPE-PTTEP-SISB-SNNP-BBL โบรกคาดการณ์ไตรมาส 1/66 กำไรโตแกร่งเมื่อเทียบกับ YoY และ QoQ ส่วนหุ้น SISB คาดกำไรสุทธิแตะ 150 ล้านบาท เติบโต 137% รับรู้จากจำนวนนักเรียนที่เพิ่มขึ้น และค่าธรรมเนียมสูงขึ้น
13 เม.ย. 2566

“ข่าวหุ้นธุรกิจออนไลน์” ได้ทำการรวบรวมบริษัทหลักทรัพย์ฯ (บจ.) ที่ฝ่ายโบรกเกอร์ประเมินว่าแนวโน้มผลการดำเนินงานในช่วงไตรมาส 1/2566 คาดว่าเติบโตแข็งแกร่ง เมื่อเทียบกับช่วงเดียวของปีก่อน (YoY) และไตรมาสก่อนหน้า (QoQ) ซึ่งเบื้องต้นพบว่ามี SAPPE, PTTEP, SISB, SNNP และ BBL เป็นต้น

บริษัทหลักทรัพย์ เคจีไอ (ประเทศไทย) จำกัด (มหาชน) ออกบทวิเคราะห์ระบุว่า บริษัท เอสไอเอสบี จำกัด (มหาชน) หรือ SISB แนวโน้มกำไรสุทธิไตรมาส 1/2566 อยู่ที่ 150 ล้านบาท เพิ่มขึ้น 136.9% เมื่อเทียบกับงวดเดียวกันของปีก่อน และเพิ่มขึ้น 16.7% จากไตรมาสก่อนหน้า หนุนจากจำนวนนักเรียนที่เพิ่มขึ้น และค่าธรรมเนียมสูงขึ้นตามโครงสร้างนักเรียนที่เปลี่ยนไปอยู่ในระดับชั้นที่สูงขึ้น
นอกจากนี้ ปรับเพิ่มประมาณการกำไรสุทธิปี 2566 อยู่ที่ 622 ล้านบาท เพิ่มขึ้น 27.1% จากจำนวนนักเรียนปรับเพิ่มขึ้น โดยยังคงแนะนำ “ซื้อ” ขยับราคาเป้าหมาย 33.50 บาท
 บริษัท หลักทรัพย์ ดาโอ (ประเทศไทย) จำกัด (มหาชน) ออกบทวิเคราะห์ระบุว่า บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ว่าแนวโน้มกำไรสุทธิไตรมาส 1/2566 อยู่ที่ 18,900 ล้านบาท เพิ่มขึ้น 80% เมื่อเทียบกับงวดเดียวกันของปีก่อน และเพิ่มขึ้น 21% จากไตรมาสก่อนหน้า โดยจากปริมาณยอดขายรวมเพิ่มขึ้น 10% เมื่อเทียบกับงวดเดียวกันของปีก่อน รวมถึงคาดว่าราคาขายเฉลี่ยก๊าซธรรมชาติ (gas ASP) จะยังทรงตัวในระดับสูง
ขณะเดียวกันคงประมาณการกำไรสุทธิปี 2566 อยู่ที่ 7.33 หมื่นล้านบาท เมื่อเทียบกับงวดเดียวกันของปีก่อน  ซึ่งคาดว่าปริมาณยอดขายรวมจะอยู่ในช่วง 471-509 พันบาร์เรลเทียบเท่าน้ำมันดิบต่อวัน (kboed) โดยยังคงคำแนะนำเป็น “ซื้อ” ที่ราคาเป้าหมาย 200 บาท
บริษัท หลักทรัพย์ ดาโอ (ประเทศไทย) จำกัด (มหาชน) ออกบทวิเคราะห์ระบุว่า บริษัท ศรีนานาพร มาร์เก็ตติ้ง จำกัด (มหาชน) หรือ SNNP ว่าแนวโน้มกำไรสุทธิไตรมาส 1/2566 อยู่ที่ 158 ล้านบาท เพิ่มขึ้น 50% เมื่อเทียบกับงวดเดียวกันของปีก่อน และเพิ่มขึ้น 3% จากไตรมาสก่อนหน้า หนุนจากรายได้รวมปรับตัวเพิ่มขึ้นจากรายได้ในประเทศที่ขยายตัว และการบริโภคฟื้นตัว รวมถึงการออกสินค้าใหม่ได้รับการตอบรับที่ดี และรายได้นักท่องเที่ยวกลับมา
ทั้งนี้ ยังคงประมาณการกำไรปกติปี 2566 อยู่ที่ 722 ล้านบาท เพิ่มขึ้น 40% เมื่อเทียบกับงวดเดียวกันของปีก่อน จากรายได้ขยายตัวต่อเนื่องในประเทศและต่างประเทศ ยังคงแนะนำ “ซื้อ” ราคาเป้าหมายที่ 30 บาท
 บริษัทหลักทรัพย์ ฟินันเซีย ไซรัส จำกัด (มหาชน) ออกบทวิเคราะห์ระบุว่า บริษัท เซ็ปเป้ จำกัด (มหาชน) หรือ SAPPE ว่าแนวโน้มกำไรสุทธิไตรมาส 1/2566 จะทำสถิติสูงสุดใหม่อยู่ที่ 228 ล้านบาท เพิ่มขึ้น 48.3% จากไตรมาสก่อนหน้า และเพิ่มขึ้น 48.4% เมื่อเทียบกับงวดเดียวกันของปีก่อน ซึ่งจากรายได้ในประเทศเติบโตแกร่ง รวมถึงอัตรากำไรขั้นต้นที่อยู่ในระดับสูง
นอกจากนี้ ปรับเพิ่มประมาณการกำไรสุทธิปี 2566 เพิ่มขึ้น 10.4% จากการเติบโตของรายได้ต่างประเทศ โดยยังคงแนะนำ “ซื้อ” ปรับราคาเป้าหมายเป็น 68 บาท
บริษัทหลักทรัพย์ ทรีนีตี้ จำกัด ออกบทวิเคราะห์ระบุว่า ธนาคารกรุงเทพ จำกัด (มหาชน) หรือ BBL แนวโน้มกำไรสุทธิไตรมาส 1/2566 อยู่ที่ 8,843 ล้านบาท เพิ่มขึ้น 17% จากไตรมาสก่อนหน้า และเพิ่มขึ้น 24% เมื่อเทียบกับงวดเดียวกันของปีก่อน จากรายได้ดอกเบี้ยคาดดีขึ้น ตามพอร์ตสินเชื่อต่างประเทศที่ขยายตัวได้ดี รวมถึงการตั้งสำรองผ่อนคลายลง
พร้อมกับยังคงคาดกำไรปี 2566 อยู่ที่ 33,684 ล้านบาท ดีขึ้น 15% เมื่อเทียบกับงวดเดียวกันของปีก่อน จากสินเชื่อและรายได้ ค่าธรรมเนียมคาดว่าจะปรับตัวดีขึ้นตามเศรษฐกิจ ยังคงแนะนำ “ซื้อ” ราคาเป้าหมาย 177 บาท